“บิทคับ” แจงไม่เอี่ยวฟอกเงิน “แก๊งพนันออนไลน์” ย้ำธุรกิจโปร่งใส
"บิทคับ ออนไลน์" แจงไม่มีเอี่ยวกลุ่มพนันออนไลน์ ย้ำดำเนินธุรกิจโปร่งใส ภายใต้การกำกับดูแลหน่วยงานรัฐที่มีอำนาจหน้าที่กำกับดูแล
"บิทคับ ออนไลน์" แจงไม่มีเอี่ยวกลุ่มพนันออนไลน์ ย้ำดำเนินธุรกิจโปร่งใส ภายใต้การกำกับดูแลหน่วยงานรัฐที่มีอำนาจหน้าที่กำกับดูแล
16 ก.พ. 2566

บริษัท บิทคับ ออนไลน์ จำกัด หรือ “บิทคับ” เปิดเผยว่า ตามที่ปรากฏข่าวจากสำนักข่าวแห่งหนึ่งว่าบริษัทมีส่วนเกี่ยวข้องกับกลุ่มพนันออนไลน์และขาดการกำกับกิจการที่ดี นั้นบริษัทฯขอเรียนว่าบริษัทฯไม่มีส่วนเกี่ยวกับการกระทำผิดกฎหมายของบุคคลที่ปรากฏรายชื่อตามข่าวแต่อย่างใด
นอกจากนี้บริษัทฯขอเรียนว่าตลอดระยะเวลาที่ผ่านมาบริษัทฯ ประกอบธุรกิจและให้บริการแก่ลูกค้าด้วยความสุจริต โปร่งใส และเป็นไปโดยชอบด้วยกฎหมายตามมาตรฐานผู้ประกอบวิชาชีพที่ดี โดยบริษัทฯ คำนึงถึงการปฏิบัติหน้าที่ตามกฎหมายอย่างเคร่งครัดภายใต้การกำกับดูแลของหน่วยงานของรัฐที่มีอำนาจหน้าที่กำกับดูแล รวมถึงบริษัทฯได้ให้ความร่วมมือกับหน่วยงานของรัฐที่มีอำนาจหน้าที่ที่เกี่ยวข้อง เช่น สำนักงานป้องกันและปราบปรามการฟอกเงิน  (ปปง.) ในการตรวจสอบการกระทำที่อาจเข้าข่ายเป็นการกระทำความผิดกฎหมายอย่างสม่ำเสมอและมาโดยตลอด
ประการสำคัญ บริษัทฯ ยึดถือการกำกับดูแลกิจการที่ดีและประโยชน์ของผู้มีส่วนได้เสียทุกฝ่ายเป็นสำคัญ และผู้บริหารของบริษัทฯ ยึดมั่นในหลักคุณธรรม ความสุจริตและความโปร่งใสในการปฏิบัติหน้าที่ของตนเป็นสำคัญเช่นกัน
ด้วยเหตุนี้บริษัทฯ และผู้บริหารของบริษัทฯ​ จึงมีความยินดีที่จะให้ความร่วมมือแก่หน่วยงานของรัฐที่มีอำนาจหน้าที่ในการตรวจสอบข้อเท็จจริงเกี่ยวกับประเด็นที่ปรากฏตามข่าว และบริษัทฯ อยู่ระหว่างการพิจารณาการดำเนินการที่จำเป็นตามกฎหมายต่อไป
บริษัทฯจึงขอเรียนให้ทุกท่านทราบ และขอให้ทุกท่านเชื่อมั่นว่า บริษัทฯ ประกอบธุรกิจด้วยความสุจริตและความโปร่งใส เป็นไปตามกฎหมาย